**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Vállalkozói Inkubátorház**

Az ülés időpontja: **2015. július 27. (hétfő 16.25 óra)**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző,

**Megjelentek:** Bánóczi Margit, Honti Zoltán, Dr. Klein Katalin, Szabó Orsolya, Kiszelné Mohos Katalin polgármester, Papp István jegyző, dr. Németh Zsanett aljegyző, Vandlikné Lengyel Edit osztályvezető, Kissné Szalay Erzsébet jegyzőkönyvvezető

**Bánóczi Margit levezető elnök:** A bizottság ülését megnyitom. Fodor Attila elnök úr sajnos nem tud jelen lenni a mai ülésen, ezért engem kért fel az ülés levezetésére. Megállapítom, hogy a bizottságból 4 fő jelen van, tehát a bizottság határozatképes. Először is szavazásra teszem fel a mai ülés napirendjét a meghívó szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**38/2015. (VII. 27.) HATÁROZATA**

**Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2015. július 27-i ülésén az alábbi napirendet tárgyalja:**

1. **Döntés „Mesekönyvmegálló” létesítéséről E – 95**

Előterjesztő neve: Kiszelné Mohos Katalin polgármester

1. **A Kispatak Óvoda intézményvezetői beosztásával kapcsolatos döntések E – 93 ZÁRT ÜLÉSEN TÁRGYALANDÓ**

Előterjesztő neve: Kiszelné Mohos Katalin polgármester

Előadó neve: dr. Németh Zsanett aljegyző

**1. napirendi pont:**

**Döntés „Mesekönyvmegálló” létesítéséről**

**Bánóczi Margit levezető elnök:** Kérem jegyző urat, hogy röviden ismertesse az előterjesztést.

**Papp István jegyző**: *Röviden ismertette az előterjesztésben foglaltakat.*

**Bánóczi Margit levezető elnök:** Az első meglátásom, hogy ez a napirend a Pénzügyi bizottság hatáskörébe is tartozik. A második, hogy a mesefalu nem jött létre, én, személy szerint erre a más feladatra nem fogom megszavazni a kért összeget, mivel ez egy vállalkozás. Ha biztosítunk nekik bármekkora összeget, akkor más vállalkozó is igényt tarthatna a támogatásra. A másik, hogy megnéztem a honlapjukat, és a honlapon 2014. évi esemény van csak fenn, ha komolyan gondolnák, lenne valamiféle utalás a jövőbeni elképzeléseikre.

**Kiszelné Mohos Katalin polgármester:** Ebben a kezdeményezésben semmiféle vállalkozás-jelleget nem látok. Ez egy hosszútávra szóló kezdeményezés, más településeken is kedves pont, például Remeteszőlősön is van. Nagyon hangulatos, esztétikus, szerintem példaértékű. Vállalkozásról szó sincs, mert ebben semmiféle bevételről nem beszélhetünk.

**dr. Klein Katalin:** A mesekönyv-fesztivál esetében támogattam a kezdeményezést, annak ellenére, hogy szervezettséget nem láttunk. Ez egy új hagyományteremtés lett volna. A mostani kérés számomra egy kicsit furcsa. Valószínűleg ők az előző kezdeményezésükből profitálni szerettek volna, mert ez vállalkozásba ment volna át. Ez a mostani egy kiragadott ötletnek tűnik számomra. Van egy kiváló könyvtár a településünkön, közösségi ház. Van egy Tandem könyvesbolt, ahol szintén remek akciókat lehetne szervezni, a könyvtárral is lehet együttműködést szervezni. A településképbe sem igazán tudom belehelyezni. Emellett nem szabadna ennyire szétaprózni a támogatásokat. Inkább valamit fejezzünk be végre, csoportosítsuk át oda a megmaradt forrásokat. A könyvfesztivál sikeres volt, de ha nincs folytatása, akkor nem erőltetném.

**Szabó Orsolya:** A mesefalu koncepciója nagyom kiforrottnak tűnt. A mostani ötlet mindenkiben csak kérdést vetett fel. Az a véleményem, hogy ha most igent mondanánk erre, akkor még mindig előállhatna az a probléma, hogy kevés a támogatás ahhoz, hogy igényes legyen, másként gondolták stb. Ha kipróbálás alatt van valami, arra nem gondolom, hogy fél millió Ft-ot kell áldozni. A könyvtár nagyon jó könyvanyaggal rendelkezik, felkarolhatná ezt a kezdeményezést a könyvtár is, pl. hogy külső helyszínt biztosít egyetlen könyves szekrénynek. A költsége nulla Ft, és tettünk egy próbát, hogy működne-e. Amellett kezdődik a téli, hűvösebb időszak, amikor nem fogják vélhetően ezt a lehetőséget igénybe venni a gyerekek.

**Bánóczi Margit levezető elnök**: Köszönöm szépen. Van-e hozzászólás, kérdés? Nincs. Akkor szavazzunk az előterjesztésben szereplő határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 4 tagja 4 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**39/2015. (VII. 27.) HATÁROZATA**

**Tárgy: Döntés Mesekönyvmegálló létesítéséről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága nem javasolja a testületnek, hogy Mesekönyvmegálló létesítésére 500.000 Ft forrást biztosítson.

**Határidő:** azonnal

**Felelős:** bizottsági elnök

**Bánóczi Margit levezető elnök**: Köszönöm. A következő napirendi pont tárgyalására zárt ülésen kerül sor, ezért a nyílt ülést 16.25-kor bezárom.

K.m.f.

 Bánóczi Margit Honti Zoltán

 levezető elnök tag